મધ્યમવર્ગના કર્મચારીઓની એ જ એક જીવનભરની મૂડી હોય છે અને તેના આધારે તેઓ ઘરનું ઘર કે સંતાનોના અભ્યાસ અથવા લગ્ન જેવા મહત્ત્વના પારિવારિક પ્રસંગો અને જવાબદારીઓનું વહન કરતા હોય છે. નિવૃત્તિ કાળમાં આ જ રકમ તેમના જીવનનો આધાર હોય છે. એટલે સરકાર એ રકમ સાથે છેડછાડ કરે તેઓ હરગિજ સહન કરવા તૈયાર ન થાય. આ અગાઉ સરકારે પ્રોવિડન્ટ ફંડનાં નાણાં ઉપાડતી વખતે તેના પર ટેક્સ વસૂલવાનો નિર્ણય જાહેર કર્યો હતો. એ નિર્ણયનો પણ વ્યાપક વિરોધ થયો ત્યારે સરકારે એમાં પીછેહઠ કરી. આખરે સરકારની નજર કર્મચારીઓનાં આ નાણાં પર શા માટે લાગેલી રહે છે? અગાઉ સરકારે પીએફના ભંડોળને શેરબજારમાં લગાવવાનું વિચાર્યું હતું.